b'\n_START_ARTICLE_\nFranc Zupan\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nZupan\xc4\x8di\xc4\x8d je gimnazijo obiskoval v Ljubljani (1899\xe2\x80\x931905) in nato nadaljeval s \xc5\xa1tudijem gradbeni\xc5\xa1tva v Gradcu. Kot in\xc5\xbeenir se je zaposlil v Trstu (Betonbaufirma Janesch & Schnell) in projektiral po Krasu razne objekte od \xc5\xa1ol do mostov. Do 1914 je v \xc5\xa0tivanu pri Trstu izdeloval letalske modele, med drugim (tro\xc5\xbeivko) letalo zemlja-voda-zrak in brezmotorno letalo, s katerim je poskusil poleteti leta 1913 pri Sodra\xc5\xbeici. Ob za\xc4\x8detku 1. svetovne vojne je bil mobiliziran, slu\xc5\xbeil kot \xc4\x8dastnik pri pehoti, bil 1916 hudo ranjen in septembra preme\xc5\xa1\xc4\x8den k vojnemu letalstvu. Od oktobra 1916 je vodil gradbena dela pri pove\xc4\x8danju letali\xc5\xa1\xc4\x8da v Dunajskem Novem mestu. Konec 1917 je obiskoval pilotski te\xc4\x8daj in januarja 1918 opravil izpit za pilota. Po kapitulaciji Avstro-Ogrske 1918 se je pridru\xc5\xbeil letalski stotniji v Ljubljani in 1919 sodeloval v zra\xc4\x8dnih bojih za severno mejo. Kot izvidnik je najpogosteje letal s pilotom Vilkom Peterneljem, tako tudi na prvem bojnem poletu jugoslovanskega vojnega letalstva 12. januarja 1919. Bil je ve\xc4\x8dkrat odlikovan. Po demobilizaciji je bil v Slovenj Gradcu direktor tovarne meril, nato je od\xc5\xa1el v Ljubljano. Najprej se je zaposlil pri lesnem podjetju Lavren\xc4\x8di\xc4\x8d, nato kupil \xc5\xbeago Scagnetti, jo zdru\xc5\xbeil s podjetjem Lavren\xc4\x8di\xc4\x8d in bil 1930\xe2\x80\x931948 lastnik parne \xc5\xbeage Lavren\xc4\x8di\xc4\x8d & Co. Leta 1941 je bil mobiliziran, sabotiral delo za okupatorja in zato zaprt. Po nacionalizaciji podjetja 1948 je bil v dr\xc5\xbeavni slu\xc5\xbebi._NEWLINE_Zupan\xc4\x8di\xc4\x8d je bil je zelo aktiven v zadru\xc5\xbeni\xc5\xa1kem gibanju, predsednik osrednje gospodarske zadruge Ekonom, konec 20-ih let 20. stoletja ljubljanski mestni odbornik, 5. maja 1935 izvoljen v kr\xc5\xa1kem srezu za jugoslovanskega poslanca, odbornik in podpredsednik ljubljanskega Aerokluba. Zasluge ima za gradnjo lokalne \xc5\xbeelezni\xc5\xa1ke proge \xc5\xa0entjan\xc5\xbe-Sevnica. Po vojni je bil izvedenec za lesno in gradbeno stroko. Pripravljal je knjigo o lesarstvu, vendar ni znano, kje je rokopis.'